གསོ་བ་རིག་པའི་བསྟན་བཅོས་སྨན་བླའི་དགོངས་རྒྱན་རྒྱུད་བཞིའི་གསལ་བྱེད་བེདུར་སྔོན་པོའི་མ་ལི་ཀ་ཞེས་བྱ་བ་ཞུགས་སོ་ཞེས་པ་ལས།བཅོས་པའི་ཐབས་ལ་སྤྱི་དང་བྱེ་བྲག་གཉིས་ལས།དང་པོ་ནང་སྐྱོན་བསལ་དགོས་ཏེ།རླུང་བཅོས་ཅི་རིགས་རླུང་བསལ་ལ།དེ་རྗེས་མང་དུ་གཏར་ལ་ཉུང་དུ་རྐང་ལག་གང་བབས་ཀྱི་རྩ་ནས་དབྱུང་དགོས་ཀྱང་ཉམ་ཆུང་རླུང་ཤས་ཆེ་ན་གཏར་མི་རུང་ཞིང་ཙག་ཙག་ལྷང་ལྷང་ནས་རྔབས་རུའི་ཤུལ་དེ་གཙགས་བུས་དྲལ་ཏེ་ཁྲག་འདོན་པར་བྱ།ཞེས་དང།གསོ་རིག་འབུམ་བཞི་ལས།དུར་བྱིད་ཨ་རུ་རྒྱམ་ཚྭ་པི་པི་ལིང།བཀྲུ་འཇམ་སྦྱོར་བ་དྲེག་ནད་སྨན་མཆོག་ཡིན།ནང་སྐྱོན་སེལ་ན་ཕྱི་ནས་བྱུག་པས་བཅོས།ཏིལ་མར་གུ་གུལ་སྤྲ་ཚིལ་ཐལ་དྲེག་བཙོད།བསྐོལ་བའི་ལྡེ་གུ་བྱུགས་པས་དྲེག་ནད་སེལ།ཞེས་གསུངས།གོང་གསལ་གྱི་གཉེན་པོ་རྣམས་ཉིན་བཅུ་གྲངས་བསྟེན་རྗེས་དྲེག་རྩའམ་གང་ཉེ་གང་རྒྱས་ཀྱི་རྩ་ལ་གཏར་བ་དང་ཁྱད་པར་དུ་ནད་དང་པོར་ལྡང་དུས་རླུང་ཤས་ཆེ་བས་གཏར་མི་རུང་བས་ཙག་ཙག་ལྷང་ལྷང་ན་བའི་གནས་སུ་རྔབས་རྭ་བཙུགས་ནས་ཁྲག་ངན་དབྱུང་བར་བྱའོ།རྗེས་གཅོད་ལ་སྤྱི་གཙུག་དང་སྡུད་སྒོ།མཐེ་བོང་སྤུ་སྐྱེས།དོན་སྣོད་ཀྱི་སྤྱི་གསང་བཅས་གཙོ་བོར་བསྲེག་པའི་ཁར་ཚིགས་པ་དང་རུས་པ་གང་ན་བ་དང་སྐྲངས་པ་རྒྱས་ནས་འབུར་བ་དེའི་གཡས་གཡོན་ལ་བསྲེག་པ་དང།སྐྲངས་པ་སོགས་ཅུང་ཞི་བའི་མཐར་སྐྲངས་རྡོག་དེའི་སྟེང་དུ་མེ་བཙའ་གདབ་དགོས།ལོའི་ཟླ་པའི་བོད་སྨན་སློབ་གསོ་དང་ཞིབ་འཇུག་ལས།རྡོ་རྗེ་སྒྲོལ་མ་ལགས་ཀྱིས།དྲེག་ནད་རྟགས་བཅོས་བྱས་པའི་མྱོང་ཚོར་གླེང་བ་ལས།རྐང་པའི་མཐེབ་ཚིགས་ལ་བབས་ན་དེའི་ནང་ཟུར་གྱི་རུས་འབུར་དེ་ནས་དྲེག་མཚམས་སུ་ཚོན་གང་གི་ས་དང་མཐེ་བོང་སྤུ་སྐྱེས་ཀྱི་སྟེང་གཞན་ཡང་རྐང་པའི་མཐེབ་མཛུབ་བར་ནས་བོལ་སྟེང་དུ་ཚོན་གང་དང་མཐིལ་འོག་ཏུ་སོར་ཕྱེད་ཙམ་བཅལ་བའི་གཟེར་གནས་རེ་རེ་བཅས་ལ་མེ་བཙས་བསྐོར་ན་ཤིན་ཏུ་ཕན་ཆེ།དྲེག་ནད་ཀྱི་གནས་གོང་འོག་གཡས་གཡོན་དུ་མི་བྱེར་བའི་ཐབས་ལ་ལོང་ཚིགས་ཀྱི་གོང་འོག་བསྲེག་དགོས་གསུངས།གཞན་ཡང།ག་རྒྱ་ཁྱུང་སྤྲུལ་སྨན་གཞུང་ལས།དེ་སོགས་ཞི་བྱེད་སྨན་གྱིས་མ་ཐུབ་ན།དཔྱད་བཅོས་དུར་བྱིད་ཨ་རུ་རྒྱམ་ཚྭ་དང།པི་ལིང་གུ་གུམ་དབྱི་མོང་སོ་མ་རས།དྲེག་གི་ནད་རྣམས་སྦྱོང་བར་བྱེད་པ་སྟེ།རྗེས་སུ་མུ་ཟི་ལ་སོགས་ཆུ་ཚན་འཕྲོད།ཞེས་རང་བྱུང་གི་ཆུ་ཚན་དང་སྨན་ལུམས་སོགས་བསྟེན་པས་དྲེག་གྲུམ་ནད་ལྡང་བར་སྔོན་འགོག་བྱེད་ཐུབ་བོ།།